Olaus Andreas Grøndahl

Olaus Andreas Grøndahl (født 4. november 1847 i Oslo, død 31. desember 1923) var en norsk dirigent, komponist og sanginstruktør. Han var gift med Agathe Backer-Grøndahl.

Liv og virke 
O. A. Grøndahl studerte 1873 i Köln og Leipzig. Han ledet etter hvert en rekke sangforeninger i Oslo, herunder Frimurernes Sangforening. Han komponerte blant annet Ung Magnus og Foran sydens kloster. Grøndahl var Statens sanginspektør 1904–07.

Han underviste på 1890-tallet i sang ved Olaf Bergs pikeskole. Han var dirigent for Den norske studentersangforening, og da tre kvinnelige studenter i desember 1895 stiftet Kvindelige Studenters Sangforening, tilbød han seg å dirigere også dem. Han var Kvindelige Studenters Sangforenings dirigent fra 1896 til 1905, og etter et avbrekk var han tilbake som korets dirigent fra 1910 til 1912. I januar 1912 trakk Grøndahl seg fra dirigentvervene i både Den norske studentersangforening og Kvindelige Studenters Sangforening. På den siste korøvelsen med studinene fikk han overrakt et etui der norske gullpenger lå dandert i lyreformet mønster. Myntene lå på blå og hvit bunn. Lyren var sangforeningens symbol, og blått og sølv – som heraldisk gjengis som hvitt – var sangforeningens farger.

Æresbevisninger og utmerkelser 
Grøndahl ble slått til ridder av første klasse av St. Olavs Orden for fortjenstfull kunstnerisk virksomhet. Han ble også tildelt den svensk-norske kongens gullmedalje «Litteris et Artibus».

Referanser

Eksterne lenker 
 Bilde av Olaus A. Grøndahl med flere, Villa Dalheim, Bekkelaget, Oslo, Oslo Museum

Norske komponister
Norske dirigenter
Personer begravet på Vår Frelsers gravlund
Personer fra Oslo
Mottakere av Litteris et Artibus
St. Olavs Orden